Neuvoston päätöslauselma,

annettu 25. marraskuuta 2003,

avoimen oppimisympäristön koulusta koulun keskeyttämisen ja nuorten ongelmien ehkäisemiseksi ja heidän sosiaalisen osallisuutensa edistämiseksi

(2003/C 295/02)

EUROOPAN UNIONIN NEUVOSTO JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJAT

TIETOISINA SIITÄ, ETTÄ

1. Maaliskuussa 2000 kokoontuneessa Lissabonin Eurooppa-neuvostossa tunnustettiin koulutuksen strateginen merkitys tietoon perustuvan, kilpailukykyisemmän ja dynaamisemman talouden toteuttamiselle ja osallisuuden, työllisyyden ja sosiaalisen yhteenkuuluvuuden sekä henkilökohtaisen ja ammatillisen kehityksen edistämiselle ja korostettiin yleissivistävän opetuksen tehostamista etsimällä menetelmiä ja muotoja, joilla oppimisesta voidaan tehdä kiinnostavampaa.

2. Kesäkuussa 2001 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa nuorten aloitteellisuuden, yritteliäisyyden ja luovuuden edistämisestä - syrjäytymisestä oman elämän vaikuttajaksi katsottiin, että nuorten oma-aloitteisuuden ja luovuuden vahvistaminen on strateginen väline, jolla voidaan ehkäistä ja torjua sosiaalista syrjäytymistä ja kehittää nuorten henkilökohtaista ja ammatillista itsenäisyyttä.

3. Komission marraskuussa 2001 antamassa valkoisessa kirjassa EU:n nuorisopolitiikan uudet tuulet korostetaan nuorisonäkökohtien strategista merkitystä ja huomioon ottamista muissa politiikoissa ja painotetaan, että Euroopan unionin on sitouduttava edistämään nuorten aktiivista kansalaisuutta ja koulutuksen laatua arvottamalla muun muassa epäviralliseen oppimiseen liittyviä näkökohtia, vapaaehtoistyötä ja nuorten itsenäisyyden ja aloitteellisuuden kehittämistä.

4. Komission marraskuussa 2001 antamassa tiedonannossa Eurooppalaisen elinikäisen oppimisen alueen toteuttaminen ja neuvoston kesäkuussa 2002 antamassa päätöslauselmassa elinikäisestä oppimisesta korostettiin, että Euroopan unionin on tärkeää tukea ja kannustaa elinikäistä oppimista sellaisen oppimiskulttuurin luomiseksi, jossa pyritään yhdistämään virallinen oppiminen, epävirallinen oppiminen ja arkioppiminen.

5. Koulun panos virallisen oppimisen, epävirallisen oppimisen ja arkioppimisen yhdistämisessä on tärkeä osatekijä, kun toteutetaan koulutusjärjestelmien konkreettisia tulevaisuuden tavoitteita koskevan selvityksen(1) strategista tavoitetta 2, jonka Barcelonassa 15. ja 16. maaliskuuta 2002 kokoontunut Eurooppa-neuvosto on määritellyt ja johon kuuluvat avoin oppimisympäristö (2.1), oppimisen kiinnostavuuden lisääminen (2.2), kansalaisten aktiivisuuden, yhtäläisten mahdollisuuksien ja sosiaalisen yhteenkuuluvuuden tukeminen (2.3).

6. Neuvosto toisti 5. ja 6. toukokuuta 2003 antamissaan päätelmissä koulutusjärjestelmien tavoitteiden yksityiskohtaisen seurantaohjelman täytäntöönpanoon liittyvien, keskimääräistä eurooppalaista suoritusta koskevien viitearvojen vahvistamisen yhteydessä, että vuoteen 2010 mennessä koulunkäynnin keskeyttävien osuus EU:ssa olisi saatava putoamaan keskimääräisesti enintään 10 prosenttiin ottaen huomioon kunkin jäsenvaltion lähtökohdat.

7. Nikosiassa 27. ja 28. kesäkuuta 2003 pidetyssä konferenssissa Euroopan opetusministerit korostivat koulun ratkaisevaa asemaa valmistettaessa nuoria aktiiviseen kansalaisuuteen paikallisella, kansallisella ja Euroopan tasolla.

KOROSTAVAT, ETTÄ

1. Edellä esitetty toimintatapa korostaa nuorten keskeistä asemaa tietoon perustuvan Euroopan rakentamisessa ja luo puitteet strategioille, joilla edistetään nuorten sosiaalista osallisuutta ja siten työllistyvyyttä sekä poistetaan niiden tiellä olevia esteitä, joista erityisen merkittävä on koulunkäynnin keskeyttäminen, sekä muunlaisia nuorten vaikeuksia.

2. Koulutusväylien monipuolisuuden ja joustavuuden avulla voidaan vastata yksilöllisiin tarpeisiin ja lisätä yksilöllisiä taitoja.

3. Tässä yhteydessä sekä virallisella oppimisella että epävirallisella oppimisella ja arkioppimisella, johon nuorisotalot ja yhdistystoiminta antavat mahdollisuuden, mukaan luettuna vapaaehtoistyö sosiaalisten tietojen ja taitojen hankkimisen välineenä, on erityisen tärkeä merkitys. Vapaaehtoistyö, paitsi että se lisää sosiaalista yhteenkuuluvuutta, edistää yhteistyöhön perustuvan opetuksen kautta nuorten yhteisöllisyyden tunnetta ja siten aktiivista ja tietoista kansalaisuutta.

4. Jäsenvaltioiden toimia on täydennettävä avoimella koordinointimenetelmällä, jolla tuetaan yhteisten eurooppalaisten tavoitteiden saavuttamista ottaen täysin huomioon erityiset kansalliset vastuualueet.

TOTEAVAT, ETTÄ

1. Koulun ensisijainen tehtävä on edistää opetustoiminnan kautta jokaisen nuoren koulumenestystä siten, että tuetaan hänen pyrkimyksiään ja tuodaan esiin hänen kykyjään.

2. Koululla on tärkeä merkitys myös siksi, että se voi edistää sellaisten tietojen ja taitojen kehittämistä, joita nuoret hankkivat eri yhteyksissä ja joita oman suunnan löytäminen, itsetuntemuksen lisääminen ja itsenäisten ja myönteisten valintojen tekeminen elämässä edellyttää.

3. On tärkeää edistää nuorten osallistumista koululaitosten hallintoon eri tasoilla.

4. On lisättävä perheiden tietoisuutta ja edistettävä niiden osallistumista koulun elämään ja toimintaan.

5. On tärkeää määrittää horisontaalisia menettelyjä, joiden avulla voidaan luoda vuorovaikutusta koulutusjärjestelmien ja perheiden ja alueella sijaitsevien koulutus- ja opetusjärjestöjen välille ja jotka voivat näiden avulla tarjota mahdollisuuksia epäviralliseen oppimiseen ja vapaaehtoistyön kaltaiseen kokemusten jakamiseen ja siten nuoria erityisesti hyödyttävien arvojen, tietojen ja taitojen oppimiseen.

6. On myös aiheellista tukea koulutusjärjestelmien tavoitteiden yksityiskohtaisen seurantaohjelman 3.1 ja 3.2 kohdan mukaisesti koulun ja työelämän välistä yhteyttä ja synergiaa tietoon perustuvan yhteiskunnan rakentamiseen tarvittavan yritteliäisyyden ja aloitteellisuuden kannustamiseksi nuorten keskuudessa.

7. On aiheellista tukea yhteisön eri välineiden välistä yhteistoimintaa ja parantaa niiden keskinäistä täydentävyyttä, mukaan luettuina Sokrates-, Leonardo da Vinci- ja nuoriso-ohjelmat ja Euroopan sosiaalirahasto sekä sosiaalista osallisuutta koskevat suuntaviivat, jotta toimet voidaan sovittaa tehokkaammin yhteen.

KEHOTTAVAT JÄSENVALTIOITA JA KOMISSIOTA OMIEN VASTUUALUEIDENSA PUITTEISSA edistämään toimenpiteitä, joilla koulusta voidaan tehdä avoin oppimisympäristö, joka pystyy vastaamaan vaatimuksiin, joita nuorten maailma ja muut nuorten henkilökohtaiseen ja yhteiskunnalliseen kasvuun vaikuttavat tekijät sille asettavat, esimerkiksi:

- edistämään ja tukemaan synergiaa ja yhteistä toimintaa koulujen ja muiden paikallisten kumppaneiden, kuten vapaaehtoistyön, vanhempainyhdistysten, yritysten, paikallisyhteisöjen ja muiden koulutusalan järjestöjen kesken; kyseinen toiminta voi tapahtua mahdollisuuksien mukaan myös kohtaamis- ja työpaikkoina toimivissa keskuksissa, jotta parannettaisiin sukupolvien välistä viestintää ja tarjottaisiin nuorille sopivaa tukea heidän omien näkemystensä esilletuomista ja kokeilemista sekä henkilökohtaista ja sosiaalista kehitystä varten,

- edistämään ja tukemaan koulujen aloitteita ja hankkeita, joilla pyritään lisäämään tietoisuutta ja kehittämään nuorissa sosiaalista vastuuntunnetta ja tukemaan koulussa ja koulun kanssa toteutetun vapaaehtoistyön hyvien käytäntöjen tuntemusta ja niiden levitystä,

- tukemaan koulun keskeyttämisen ja nuorten ongelmien ehkäisemistä ja torjuntaa koskevassa strategiassa opetushenkilöstölle, opettajille, tutoreille sekä oppilaan ohjauksesta ja kouluhallinnosta vastaaville henkilöille annettavaa didaktisia käytäntöjä, työn organisointia, tietoja, menetelmiä ja operatiivisia välineitä koskevaa koulutusta, jotta virallinen ja epävirallinen oppiminen täydentäisivät paremmin toisiaan,

- lisäämään perheen osallistumista koulun elämään ja toimintaan kouluympäristössä ja sen ulkopuolella syntyvien ongelmien estämiseksi ja selvittämiseksi sekä koulun keskeyttämisen ehkäisemiseksi,

- suosimaan kumppanuuteen perustuvien hyvien toimintatapojen vaihtoa sekä positiivista syrjintää ja Euroopan sosiaalirahaston rahoittamia aloitteita, joita koulut ovat jo toteuttaneet, nuorisojärjestöjä ja vapaaehtoistyötä, jolla pyritään virallisen oppimisen, epävirallisen oppimisen ja arkioppimisen väliseen vuorovaikutukseen sekä ehkäisemään koulun keskeyttämistä,

- edistämään eurooppalaisten ohjelmien, kuten Sokrateen, Leonardo da Vincin ja Nuoriso-ohjelman tehokkaampaa integrointia ja keskinäistä täydentävyyttä erityisesti jäsenvaltioiden yhteisillä toimilla, jotka koskevat "tavoiteprosessin" avainalueita, arkioppimisen tukemiseksi ja koulunkäynnin keskeyttämisen ehkäisemiseksi,

- edistämään yhteisön ohjelmien yhteydessä sellaisten toimenpiteiden käyttöönottoa, joilla pyritään tämän päätöslauselman tavoitteisiin.

(1) EYVL C 58, 5.3.2002.